סבסטיאן הפנר

סבסטיאן הַפנֶר (בגרמנית: Sebastian Haffner; 27 בדצמבר 1907 - 2 בינואר 1999) היה כינויו של ריימונד פרצל (Raimund Pretzel), היסטוריון, עיתונאי וסופר גרמני.

==ביוגרפיה==
הפנר נולד למשפחה אמידה בברלין בירת גרמניה. הוכשר כמשפטן ואף התמחה בבית המשפט העליון של פרוסיה. אך עמדותיו האנטי-נאציות, ומערכת יחסים שניהל עם ארוסתו היהודייה, הביאו אותו לעבור בשנת 1938 לאנגליה מתוך שלא יכול היה לסבול עוד את החיים תחת משטרו של אדולף היטלר. במהלך מלחמת העולם השנייה שהה בלונדון שם עסק בפרסום ספרים ומאמרים אנטי-נאציים. מתוך רצון להגן על משפחתו שנותרה בגרמניה אימץ את שם העט "סבסטיאן הפנר".

הפנר התקדם בעולם העיתונות באנגליה, והפך לעורך האחראי של העיתון "אובזרבר". בשל חילוקי דעות עם ידידו, דייוויד אסטור, אשר הפך למו"ל של העיתון, חזר לגרמניה בשנת 1954, והפך לכתב העיתון בברלין, עמדה בה החזיק עד להקמת חומת ברלין, בשנת 1961. אז החל לכתוב עבור העיתון הגרמני "די ולט", עד 1962, ומאז ועד 1975 כתב עבור המגזין "שטרן". כן הופיע הפנר בתוכניות רבות בטלוויזיה הגרמנית.

במקביל לעבודתו כעיתונאי כתב הפנר ספרים רבים על ההיסטוריה הגרמנית המודרנית, אשר היו מכוונים לקהל הרחב. רוב עבודותיו יצאו לאור בגרמנית וחלקן תורגמו לאנגלית ולשפות נוספות, לרבות עברית.

הפנר הלך לעולמו ב-2 בינואר 1999. לאחר מותו יצאו לאור זכרונותיו, אשר נכתבו בעת קרות האירועים המתוארים בהם, בשנות השלושים, אך נערכו על ידי הפנר בתקופה מאוחרת יותר.

מספריו בעברית ראו אור:
* היטלר - החידה האיומה ופשרה (הוצאת שוקן, 1979 תרגם חיים איזק). מונוגרפיה העוסקת בחייו ובמשנתו של אדולף היטלר ובניתוח של המשטר הנאצי והאידאולוגיה הנאצית. הפנר גורס כי מדובר במטורף, אשר גרר עמו עם שלם לתהומות של שפלות מוסרית, מתוך תאוריה גזענית, שמקורה בסטייה אישית. אחד מטיעוניו החשובים ביותר של הפנר בספר זה, היא שכאשר היטלר הבין כי חזונו להשתלט על אירופה כולה עומד בפני כישלון מוחלט, הוא החליט להעניש את העם הגרמני על 'בגידתו', זאת באמצעות הבטחת הרס שיטתי של גרמניה, בין השאר על ידי שליחתם למוות בטוח של מבוגרים וילדים לשירות צבאי, בשלבים האחרונים של המלחמה, ובעיקר בזמן הקרב על ברלין.
* סיפור של גרמני 1914 - 1933 (הוצאת חרגול, 2002. תרגום מגרמנית, הערות ואחרית דבר - שולמית וולקוב) אוטוביוגרפיה חלקית של הפנר שיצאה רק לאחר מותו על ידי בנו שמצא את הספר במקרה בעת שחיפש אחר רומן אחר שכתב אביו (שלא נמצא עד היום). המדובר ברשימות שנערכו על ידי הפנר בזמן שהותו באנגליה, אך מעולם לא פורסמו על ידו אלא לאחר מותו. הספר הוא סיפור מרגש והישג ספרותי מחד, ומבט חד עין על תופעת הנאציזם, ויחסו של "האדם מן השורה" אל הנאציזם מאידך. הפנר צפה במאורעות בזמן התרחשותם, והיה מהיר להסיק את מסקנותיו ולהעלותן על הכתב בסגנון כתיבה חד וברור. הועלתה טענה על ידי חוקרי ספרות שהספר נכתב מאוחר יותר מסיבות שונות, לדוגמה בגלל שבספר מוזכרות מדרגות נעות שלפי הטענה לא היו בגרמניה של שנות ה-30, אולם בדיקת מעבדה של מיפלג הפשיעה של המשטרה הגרמנית הוכיחה מעבר לכל ספק כי תיארוך הספר לתקופה בה הוא נכתב נכונה.

== ראו גם ==
* התנגדות גרמנית לנאציזם

==קישורים חיצוניים==

* [https://open.spotify.com/show/4M5d2GyClTo1V7gVXSROWh סיפור של גרמני, תסכית בהשתתפות רן דנקר לציון 90 שנים לעליית הנאציזם], גל"צ
* 
* אילנה המרמן, [https://web.archive.org/web/20050428195004/http://news.walla.co.il/?w=%2F%2F348006%2F%40%40%2Fitem%2Fprinter על העומדים מן הצד], וואלה
* יעל לוטן, [https://web.archive.org/web/20071022020929/http://www.hagada.org.il/hagada/html/modules.php?name=News&file=article&sid=1058 הלקח האמיתי], הגדה השמאלית
* [http://web.nli.org.il/sites/NLI/Hebrew/collections/personalsites/Israel-Germany/World-War-2/Pages/Sebastian-Haffner.aspx עליית הנאצים לשלטון וספרו של סבסטיאן הפנר – "סיפורו של גרמני"] באתר הספרייה הלאומית
* 
* 
* 
* [https://web.archive.org/web/20080303130059/http://he.shvoong.com/humanities/1645300-גרמני-אחר-נציג-מיעוט-בין/ גרמני אחר – נציג מיעוט בין חיות טרף בגרמניה הנאצית]
* [http://www.xargol.co.il/index.php?cat=2&name=all&book=1029&nav=1 חרגול - סיפור של גרמני - סבסטיאן הפנר]
* 

קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:היסטוריונים גרמנים
קטגוריה:עיתונאים גרמנים
קטגוריה:מתנגדים גרמנים למשטר הנאצי
קטגוריה:זוכי פרס היינריך היינה
קטגוריה:גרמנים שנולדו ב-1907
קטגוריה:גרמנים שנפטרו ב-1999